‘Tesourie laat boere wat ly onder droogte in steek’ | Netwerk24
Deur Warda Meyer 08 November 2019 06:25
Die DA-beheerde Wes-Kaapse regering sê die omvang van die langdurige droogte en die ramp wat hom nou in die provinsie se landbougemeenskap afspeel, is enorm.
Van die boere in die Wes-Kaap gaan steeds onder geweldige droogte gebuk. Foto: Die Burger
Die DA het die nasionale minister van finansies, Tito Mboweni, uitgetrap omdat hy tot dusver die nood van landbou in die Wes-Kaap ignoreer deur nie op versoeke aan die regering vir bystand te reageer nie.
Ivan Meyer, provinsiale LUR vir landbou, het bevestig sy kantoor het sowat twee maande gelede ’n versoek aan sy nasionale eweknie gerig vir R147 miljoen van die nasionale tesourie vir bykomende droogtehulp.
Tot dusver het die regering egter nog glad nie hierop geantwoord nie.
Die Wes-Kaap het reeds R50 miljoen uit sy begroting vir droogtehulp aan boere beskikbaar gestel. Alhoewel die geld onmiddellike verligting vir boere sal gee, is die Wes-Kaap se Sentrale-Karoo-streek steeds platgeslaan deur die droogte wat onverpoos voortduur.
Die bykomende R147 miljoen van die nasionale tesourie vir verdere droogtehulp is dringend nodig.
“Tot op hede het die nasionale minister versuim om te reageer. Voorts het minister Mboweni ook versuim om die verlammende droogte in sy beleidsverklaring oor die uitgawes vir mediumtermyn-uitgawes te bespreek,” het Andricus van der Westhuizen, DA-LP, gesê.
“Duisende werkgeleenthede is weens die droogte verlore en ons kan nie verdere verliese bekostig nie,” sê Van der Westhuizen.
Hy het ’n beroep op Mboweni gedoen om so gou moontlik te reageer op Meyer se versoek vir verdere nasionale droogtehulp.
Meer oor: Ivan Meyer | Tito Mboweni | Droogte | Boere | Landbou | Tesourie | Droogtehulp
Voer op pad vir renosters ná hulpkreet